కుప్పకూలిన స్టాక్‌ మార్కెట్లు..
జైట్లీ దెబ్బకు సెన్సెక్స్‌ 840 పాయింట్ల పతనం
- 5 లక్షల కోట్లు ఆవిరి
- రెండున్నరేండ్లలోనే భారీ క్షీణత
- ఎల్‌టీసీజీ భయాల ప్రభావం
- నిరాశపర్చిన బడ్జెట్‌..
- 10,800 దిగువకు నిఫ్టీ
ముంబయి: మోడీ సర్కారు చివరి బడ్జెట్‌ దేశీయ స్టాక్‌ మార్కెట్లను ఒక కుదుపు కుదిపేసింది. బడ్జెట్‌ ముందు రోజుల్లో తారాజువ్వాల దూసుకెళ్లిన మార్కెట్లు రెండో రోజూ తిరోగమన దిశను తీసుకున్నాయి. దీర్ఘకాల మూలధన లాభాలపై(ఎల్‌టీసీజీ) పన్ను ప్రవేశపెడుతున్నట్టు చేసిన ప్రకటన శుక్రవారం మార్కెట్లను తీవ్ర ఒత్తిడికి గురి చేసింది. గత రెండున్నరేండ్లలో ఎప్పుడూ లేని విధంగా కుదేలయ్యాయి. బీఎస్‌ఈ సెన్సెక్స్‌ ఏకంగా 839.41 పాయింట్లు లేదా 2.34 శాతం క్షీణించి 35,066కు పడిపోయింది. ఇంట్రా ట్రేడింగ్‌లో ఏకంగా 900 పాయింట్ల మేర దిగజారింది.
ఉదయం 35,707.60 వద్ద మొదలైన సూచీ కొన్ని నిమిషాల్లో ఓ స్థాయిలో 35,738 గరిష్ట స్థాయికి చేరినప్పటికీ అనంతరం వరుస అమ్మకాల ఒత్తిడితో ఓ దశలో ఏకంగా 35,006 వద్ద ట్రేడింగ్‌ నమోదయ్యింది. 2015 ఆగస్టు 24న అత్యధికంగా1,625 పాయింట్లు పడిపోయింది. ఆ తర్వాత ఇంత భారీ స్థాయిలో పతనం కావడం ఇదే తొలిసారి. ఎన్‌ఎస్‌ఈ నిఫ్టీ 256.30 పాయింట్లు లేదా 2.33 శాతం క్షీణించి 10,760.60కు పడిపోయింది. ఇంట్రా ట్రేడింగ్‌లో ఏకంగా 10,736 కనిష్ట స్థాయి వద్ద నమోదయ్యింది.
5 లక్షల కోట్లు హాంఫట్‌..
ఒక్క రోజు సెషన్‌లోనే మదుపర్ల విలువ రూ.4.7 లక్షల కోట్లు తుడుచుకు పెట్టుకుపోయింది. దీంతో బీఎస్‌ఈ మార్కెట్‌ క్యాపిటలైజేషన్‌ విలువ రూ.148.4 లక్షల కోట్లకు దిగజారింది. ఇంతక్రితం సెషన్‌లో ఇది రూ.153.1 లక్షల కోట్లుగా ఉంది. మొత్తంగా 2,500 స్టాక్స్‌ నష్టపోయాయి. కాగా 300 స్టాక్స్‌ మాత్రం పెరిగాయి. మిడ్‌క్యాప్‌, స్మాల్‌క్యాప్‌ సూచీలు కూడా 4 శాతం పతనమయ్యాయి. అన్ని రంగాల సూచీలు ప్రతికూలతను ఎదుర్కొన్నాయి. బిఎస్‌ఇలో అన్ని రంగాల సూచీలు నష్టాల పాలయ్యాయి. రియాల్టీ సూచీ 6.28 శాతం, మౌలిక వసతులు 4.03 శాతం, విద్యుత్‌ 3.94 శాతం, క్యాపిటల్‌ గూడ్స్‌ 3.59 శాతం, ఆటో 3.47 శాతం, కన్సూమర్‌ డ్యూరెబుల్స్‌ 3.37 శాతం, ఆయిల్‌ అండ్‌ గ్యాస్‌ 3.04 శాతం చొప్పున అధిక నష్టాల చవి చూసి మార్కెట్లను ఒత్తిడికి గురి చేశాయి. సెన్సెక్స్‌-30లో బజాజ్‌ ఆటో 5.12 శాతం, భారతీ ఎయిర్‌టెల్‌ 4.62 శాతం, యాక్సిస్‌ బ్యాంకు 4.59 శాతం, మారుతీ సుజుకి 4.44 శాతం, రిలయన్స్‌ ఇండిస్టీస్‌ 4.15 శాతం, టాటా స్టీల్‌ 3.97 శాతం చొప్పున అధిక నష్టాల పాలైన వాటిలో టాప్‌లో ఉన్నాయి.
ఎల్‌టీసీజీ దెబ్బ..
ఈక్విటీల దీర్ఘకాల మూలధన పెట్టుబడుల (ఎల్‌టీసీజీ)పై లాభాలు లక్ష రూపాయలు మించితే 10 శాతం పన్ను వసూలు చేయనున్నట్టు 2018-19 బడ్జెట్‌లో ఆర్థిక శాఖ మంత్రి అరుణ్‌ జైట్లీ ప్రకటించడంతో మదుపర్లు అమ్మకాలకు మొగ్గు చూపారు. ఈక్విటీ ఆధారిత మ్యూచువల్‌ ఫండ్‌ల నుంచి వచ్చే ఆదాయం పైనా పన్ను కట్టాల్సి రావడం మరింత ఒత్తిడిని పెంచింది. గురువారం సెషన్‌లో కూడా మార్కెట్లపై తీవ్ర ఒత్తిడి నెలకొని భారీ ఒడిదుడుకులకు గురైయ్యాయి. కాగా వారాంతం రోజున ఈ ప్రభావం పూర్తిగా బయటపడింది. ఎల్‌టీసీజీ వల్ల అత్యధిక విలువ కలిగిన మదుపర్లు మార్కెట్ల నుంచి తమ పెట్టుబడులను వెనక్కి తీసుకోవడానికి ఆసక్తి చూపారు. 2017-18లో జీడీపీలో విత్త లోటు 3.5 శాతానికి పెరగనున్నట్టు ప్రభుత్వం ప్రకటించింది. ఇంతక్రితం ఈ అంచనాలు 3.2 శాతంగా ఉంది. 2018-19లో ఇది 3.3 శాతానికి పెరుగొచ్చన్న ప్రభుత్వ విశ్లేషణలు మార్కెట్లపై విశ్వాసాన్ని దెబ్బతీశాయి. ద్రవ్యలోటు అంచనాలు పెరగడం తో వద్ధిరేటు కష్టమేనని కొన్ని రేటింగ్‌ సంస్థలు అభిప్రా యలు వ్యక్తం చేశాయి. ఫిబ్రవరి 7న రిజర్వు బ్యాంకు ఆఫ్‌ ఇండియా ద్వైమాసిక ద్రవ్య పరపతి విధాన సమీక్ష నిర్వ హించనుంది. ద్రవ్యోల్బణ భయాల నేపథ్యంలో వడ్డీ రేట్లను తగ్గించకపోవచ్చన్న అంచనాలు మార్కెట్లకు ప్రతికూలంగా మారాయి. మరోవైపు వచ్చే ఖరీఫ్‌లో ధాన్యం మద్దతు ధర పెంచనున్నట్టు కేంద్రం ప్రకటించింది. దీంతో ద్రవ్యోల్బణం పెరిగే ప్రమాదం ఉందని ఆర్‌బీఐ అభిప్రాయపడింది.
ఇన్వెస్టర్ల అయోమయం..
బడ్జెట్‌లోని అనేక అంశాలు మదుపర్లను అయోమయానికి గురి చేశాయి. ఒక వైపు 7.5 శాతం వృద్ధిరేటు సాధిస్తామని జైట్లీ ప్రకటించడం, ఇదే సమయంలో విత్త లోటు పెరగనుందన్న పరస్పర విరుద్ద ప్రకటనలు చేయడం ఆర్థిక వ్యవస్థపై అనుమానాలకు దారి తీసింది. మరోవైపు అంతర్జాతీయంగా పెరుగుతున్న ముడి చమురు ధరలు భారత వృద్ధి రేటును దెబ్బతీయనున్నాయని విశ్లేషకులు పేర్కొంటున్నారు. ఈ అంశాన్ని మోడీ ప్రభుత్వం బడ్జెట్‌లో విస్మరించిందన్న చర్చలు మార్కెట్లపై ప్రతికూల ప్రభావాన్ని చూపాయి. 50 కోట్ల మందికి వైద్య బీమా అందిస్తామని జైట్లీ పేర్కొన్నప్పటికీ, దీనికి సంబంధించిన ఎలాంటి సమాచారం ఇవ్వలేదు. కాగా దీనిపై మదుపర్లలో చాలా ఊహాగానాలు తలెత్తాయని విశ్లేషకులు పేర్కొంటున్నారు.
కాగా అంతర్జాతీయ మార్కెట్లు కూడా ప్రతికూలతను ఎదుర్కోవడంతో ఈ ప్రభావం దేశీయ స్టాక్‌ మార్కెట్లపై పడింది. జపాన్‌ ప్రత్యేక బాండ్లను కొనుగోలు చేయనున్నట్టు ప్రకటించడంతో జపనీస్‌ నిక్కీ 1.3శాతం కోల్పోయింది. అదే విధంగా అసియాలోని హాంగ్‌కాంగ్‌కు చెందిన హాంగ్‌సేంగ్‌, షాంగై సూచీలు నష్టాల్లో నమోదయ్యాయి. దక్షిణ కొరియా కొస్పి ఒక్క శాతం విలువ కోల్పోయింది. శుక్రవారం ఉదయం సమయంలో అంతర్జాతీయ ద్రవ్య మార్కెట్లో డాలర్‌తో రూపాయి విలువ తీవ్ర హెచ్చుతగ్గులకు గురైంది. ఉదయం 64.12 వద్ద మొదలైన సూచీ ఓ దశలో 64.20కు పడిపోయింది. తుదకు నాలుగు పైసల నష్టతో రూ.64.07 వద్ద ముగిసింది.
మీ స్నేహితులకు రికమెండ్ చెయ్యండి